Bradwom

Bradwom yɛ nnwom bi a Akanfoɔ mmaa to berɛ a wɔregoro obi a waduru ne mpaninfeɛ so bra. Akanfoɔ de kyerɛ wɔn anigyeɛ, ahosɛpɛ ne gyinaberɛ a wɔwɔ mu de ma wɔn mma mmaa a wɔatumi atena aseɛ ayɛ bra na wɔde wɔn asi hɔ. Ɛyɛ animuonyam kɛse ma abaayewa no, n’awofoɔ ne n’abusuafoɔ nyinaa.

 Botaeɛ 
Akanfoɔ nam saa bradwom yi so tete wɔn mma, ma wɔhunu deɛ ɛsɛ sɛ wɔyɛ wɔ wɔn asetena mu. Ɛsɛ sɛ wɔbɔ brapa, sua anidie, aduaneno, kasadɛ, obuo ne ahobrɛaseɛ a wɔde ma mpaninfoɔ. Ɛkyerɛ wɔn bio sɛ wɔsi so na wɔrepɛ awareɛ a wɔnhwehwɛ mu yie.Ne tiawa mu ara ne sɛ, Akanfoɔ nam bradwom so tu brafoɔ no ne mmaayewa a wɔaka no fo, wɔde kyerɛ wɔn asetena a ɛyɛ ma ɔkanni biara sɛ ɔbɛsua.Wɔde bradwom bɔ dawuro, kyerɛ sɛ abaayewa no anyini a afei deɛ obi tumi srɛ no awareɛ.Wei nti wɔde bradwom di dwuma a ɛdidi soɔ yi:

 Wɔde bradwom tu fo. Wɔde hyɛ mmabaa a wɔasi so no nkuran ma wɔhwɛ wɔn ho so yie.
 Wɔde bɔ dawuro ma ɔmanfoɔ hunu sɛ abaayewa bi aduru ne mpaninfeɛ so na afei deɛ ɔbɛtumi aware.
 Wɔde srɛ adeɛ.Wɔnam bradwom so srɛ sika ne nnoɔma ahodoɔ firi Nyame, ne sunsum nkaeɛ ne ne manfoɔ hɔ.
 Wɔde da ase. Wɔde da Nana Nyankopɔn ne sumsum nkaeɛ no ase sɛ wɔabɔ abaayewa no ho ban abɛpem saa berɛ no. Wɔsan de da ɔmanfoɔ a wɔreboa no nyinaa ase.
 Wɔde hyɛ abaayewaa no ne n’awofoɔ animuonyam sɛ watena ne ho ase na wankɔfa afuro.

 Bradwom Hyehyɛbea 
Sɛ wɔregoro bra a, wɔde osebɔ na ɛhyɛ aseɛ.Afei ansa na mmaa no ama dwom no so:

Osee yie e!……Yiee Yiee!

Otwereduampɔn e, yɛda wo ase o!

Yɛda wo ase Amene o!

Yɛn na yɛnnie o! 

 Nneɛma A Wɔde Goro Bradwom 
Bradwom yɛ Akanfoɔ agorɔ a ɛyɛ soronko nti no ɛho nneɛma nso yɛ soronko. Saa mneɛma yi ne firikyiwa ne nnawuta, akasaa, donno, asɔ ne nsamubɔ.

 Bradwom Mu Nsɛntitire 
Bradwom mu nsɛntitire taa fa nnoɔma a ɛdidi soɔ yi ho:

 Awadeɛ mu ahuntasɛ
 Ɔdɔ
 Anigyeɛ ne ahosɛpɛ
 Atɛnnidie ne akuta
 Adesrɛ
 Abateteɛ papa
 Nhwɛsopa
 Ahosiesie.

 Bradwom Ahodoɔ 
Bradwom ahodoɔ no gyina dwuma ahodoɔ anaa botaeɛ a wɔde to dwom no so. Yɛwɔ deɛ;

 Deɛ wɔde bɔ dawuro
 Deɛ wɔde da aseɛ
 Deɛ wɔde kyerɛ anigyeɛ
 Deɛ wɔde bɔ akutia
 Deɛ wɔde hoahoa wɔn ho
 Deɛ wɔde tu fo ne ade.

 Bradwom Kasasu Ne Nhyehyɛeɛ 
Bradwom mu nsɛm no yɛ ntiantia. Ne kasasu mu nso no, yɛtaa nya ntimu ahodoɔ ne nsawosoɔ. Emu nsɛm no taa yɛ nkamfoɔ, aseda, nnyinahɔma, ntotohosɛm ne ade.

 Beaeɛ A Menyaa Mmoa Firiiɛ